C 99/40
EL
Επίσημη Εφημερίδα της Ευρωπαϊκής Ένωσης
1.3.2022
Τετάρτη 7 Ιουλίου 2021
31. σημειώνει ότι η χρηματοδότηση που χορηγήθηκε εντός της Ένωσης το 2019 για τις μεταφορές ήταν υψηλότερη από ό,τι το 2018 (9 325 εκατομμύρια EUR έναντι 8 237 εκατομμυρίων EUR το 2018) και ότι η μείωση της χρηματοδότησης για οδούς και αυτοκινητόδρομους αντισταθμίστηκε από αυξήσεις στη χρηματοδότηση των σιδηροδρόμων και των εναέριων μεταφορών· τονίζει ότι είναι σημαντικό να ευθυγραμμιστεί η δανειοδοτική πολιτική στον τομέα των μεταφορών και το χαρτοφυλάκιο μεταφορών της ΕΤΕπ με τον χάρτη πορείας για μια κλιματική τράπεζα, ιδίως όσον αφορά με την απαλλαγή του τομέα των μεταφορών από τις ανθρακούχες εκπομπές έως το 2050, αλλά και με την επικείμενη στρατηγική της Επιτροπής για τη βιώσιμη και έξυπνη κινητικότητα ως απάντηση στη νέα Ευρωπαϊκή Πράσινη Συμφωνία, με άλλους τομείς της πολιτικής μεταφορών της ΕΕ, διασφαλίζοντας παράλληλα τη δίκαιη μετάβαση και την ισόρροπη κοινωνική και εδαφική ανάπτυξη· χαιρετίζει τη δέσμευση της ΕΤΕπ να απέχει από τη χρηματοδότηση επεκτάσεων της τρέχουσας χωρητικότητας αερολιμένων και από τη χρηματοδότηση της υποδομής λιμένων που χρησιμεύει ειδικά για τη μεταφορά και την αποθήκευση ορυκτών καυσίμων· ζητεί η πολιτική να αποφύγει τον εγκλωβισμό σε στοιχεία ενεργητικού εντάσεως άνθρακα και να στηρίξει τη στροφή προς την κινητικότητα μηδενικών ανθρακούχων εκπομπών τόσο για τις εμπορευματικές μεταφορές όσο και για τους επιβάτες σε αστικό και υπεραστικό επίπεδο, όπως οι σιδηρόδρομοι, η ασφαλής ποδηλασία και οι καθαρές δημόσιες συγκοινωνίες, ιδίως για τις υποεξυπηρετούμενες κοινότητες και περιοχές, και για υποδομές ηλεκτροδότησης βασισμένες σε ανανεώσιμες πηγές ενέργειας·
32.
εκφράζει την ικανοποίησή του για τον ηγετικό ρόλο της ΕΤΕπ στην αγορά πράσινων ομολόγων το 2019, με την έκδοση 4,1 δισεκατομμυρίων EUR σε ομόλογα ευαισθητοποίησης για το κλίμα (CABs) και σε ομόλογα ευαισθητοποίησης για τη βιωσιμότητα (SABs)· τονίζει τη σημασία της διαφανούς και αξιόπιστης τεκμηρίωσης και της παρακολούθησης των εσόδων στα οποία βασίζονται αυτά τα ομόλογα και της διασφάλισης της συνοχής με την ταξινομία βιώσιμης χρηματοδότησης της ΕΕ και το επικείμενο πρότυπο πράσινων ομολόγων της ΕΕ·
33.
χαιρετίζει την επικείμενη αναθεώρηση του περιβαλλοντικού και κοινωνικού πλαισίου της ΕΤΕπ και την ανάπτυξη εργαλείων διαχείρισης κλιματικών, περιβαλλοντικών και κοινωνικών κινδύνων για την εκτίμηση των φυσικών, και συστημικών κινδύνων και των κινδύνων που σχετίζονται με τη μετάβαση· καλεί την ΕΤΕπ να διασφαλίσει ότι αυτό θα έχει πραγματοποιηθεί έως το τέλος του 2021· εκφράζει την ικανοποίησή του για τη δέσμευση της ΕΤΕπ να υιοθετήσει τα κριτήρια «μη πρόκλησης σημαντικής επιβάρυνσης» από τον κανονισμό (ΕΕ) 2020/852 (5) ως βάση και να θεσπίζει αυστηρότερα πρότυπα όποτε αυτό δικαιολογείται·
Δραστηριότητες της ΕΤΕπ εκτός της ΕΕ
34. αναγνωρίζει ότι η σημαντικότερη εντολή που καθοδηγεί τις πράξεις της ΕΤΕπ εκτός της Ένωσης είναι η εντολή εξωτερικής δανειοδότησης (ΕΕΔ), στο πλαίσιο της οποίας οι πράξεις της ΕΤΕπ κατά την περίοδο από το 2014 έως το 2020 υποστηρίζονται από ειδικό ταμείο εγγυήσεων, με ανώτατο όριο τα 32,3 δισεκατομμύρια EUR, το οποίο παρέχει νομική βάση και εγγύηση στην ΕΤΕπ για την κάλυψη ζημιών από χρηματοδοτικές δραστηριότητες σε 68 επιλέξιμες χώρες εκτός της ΕΕ· σημειώνει ότι η Επιτροπή πρότεινε να μην συνεχιστεί η εντολή εξωτερικής δανειοδότησης (ΕΕΔ) στην παρούσα μορφή της· σημειώνει τη δημιουργία της εγγύησης του Ευρωπαϊκού Ταμείου για τη Βιώσιμη Ανάπτυξη+ (ΕΤΒΑ+) για την κάλυψη νέων εντολών της ΕΤΕπ·
35.
εκφράζει ικανοποίηση για τη στήριξη που παρείχε η ΕΤΕπ στη διάρκεια του 2019 κατά την ανάπτυξη του Μηχανισμού Δίκαιης Μετάβασης, ο οποίος προσφέρει αρωγή στα εδάφη και τις περιφέρειες που πλήττονται περισσότερο από τη μετάβαση στην κλιματικά ουδέτερη οικονομία, ιδίως όσα διαθέτουν τη μικρότερη ικανότητα αντιμετώπισης του κόστους μετάβασης· τονίζει τη σημασία που έχει η εφαρμογή του Μηχανισμού από την ΕΤΕπ τα επόμενα χρόνια μεριμνώντας ώστε καμιά περιοχή να μη μείνει στο περιθώριο·
36. σημειώνει ότι η αναπτυξιακή πολιτική της Ένωσης θα υλοποιηθεί μέσω του νέου Μηχανισμού Γειτονίας, Ανάπτυξης και Διεθνούς Συνεργασίας (NDICI), του οποίου κύριος φορέας υλοποίησης είναι η ΕΤΕπ· εκφράζει την ανησυχία του για τη χρήση αναπτυξιακών κονδυλίων της ΕΕ για τον μετριασμό των κινδύνων που συνδέονται με τις ιδιωτικές επενδύσεις, δεδομένου ότι αυτή η μέθοδος δεν έχει αποδείξει την ικανότητά της να διασφαλίζει την προσθετικότητα και την επίτευξη αναπτυξιακών στόχων, όπως αναφέρθηκε πρόσφατα στην τελική επανεξέταση του ΕΤΒΑ, καθώς και στη γνωμοδότηση του Ευρωπαϊκού Ελεγκτικού Συνεδρίου αριθ.
7/2020 της 11ης Σεπτεμβρίου 2020· τονίζει την ανάγκη οι χορηγοί να δίνουν προτεραιότητα στη χρηματοδότηση βάσει επιχορηγήσεων ως βασική επιλογή, ιδίως προς τις λιγότερο ανεπτυγμένες χώρες, έτσι ώστε να αποφεύγεται η αύξηση του δανειακού βάρους·
(5)
Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου της 18ης Ιουνίου 2020 σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13).